EH Bildu talde parlamentarioari atxikitako foru parlamentari Adolfo Araiz Flamarique jaunak idatziz erantzuteko galdera egin du Zangoza I eta Zangoza II eguzki instalazioetako herri ondasunei buruz (11-24/PES-00210). Hona Nafarroako Gobernuko Lurralde Kohesiorako kontseilariak ematen duen informazioa:

**1.- Lurzoru urbanizaezineko lurzatietako herri-lurren titulartasuna dela-eta Herri-lurren Atalak igorritako informazioa ikusita, Lurralde Antolamenduko Zuzendaritza Nagusiak ziur al daki Kasedako Udalak desafektaziorako legezko prozedura hasi ote duen?**

Ez. Lurralde Antolamenduko Zuzendaritza Nagusiak ez du herri ondasunak desafektatzeko legezko prozeduretan esku hartzen.

**2.- Ohartzen al da departamentua Kasedako planta fotovoltaikoen proiektuak ukitutako lurzati askoren ustezko titulartasun pribatua zer problematika sortzen ari den? Zein izanen da ondorioa baldin eta proiektuan ez bada aitortzen lurzati horien herri-titulartasuna?**

Mota horretako espedienteetan Lurralde Antolamenduko Zuzendaritza Nagusiak baloratzen du ea proiektua Lurralde Antolamenduaren eta Hirigintzaren Foru Legeak (LFOTU) ezarritako lurzoru urbanizaezinaren araubidera egokitzen den, bai eta indarreko lurralde plangintzako eta hirigintza plangintzako tresnen xedapenetara egokitzen den ere, eta horren harira ebatzi egiten du baimena eman edo ukatu behar den. Izapide horietan sektore-txostenak egiten dira lurralde faktoreen ondoriozko ezartzeko beste mugapen batzuk identifikatze aldera, eta aipatutako hirigintza araudietatik eratorritakoak ere bai.

Balorazioa LFOTUren 119. artikuluan exijitutako dokumentazioarekin bat egiten da, eta bertan ez da agertzen ukitutako lurren jabetzaren egiaztagiria. Ildo horretatik, baimentzeak ez du ez zerikusirik ez ukipenik eskatzaileak beste bitarteko batzuekin izaten ahal dituen egoera juridikoen gainean.

Zuzendaritza Nagusi honen iritziz, “proiektua” –hartzat joten bada berori baimentzeko prozedura- ez da lurren titulartasuna argitzeko markoa, eta ezin da *sine die* etenda geratu lurralde plangintzakoa nahiz hirigintzakoa ez den arrazoi batengatik, zeinak araudi eta prozedura propioak baititu gainera.

**3.- Departamentuak zer erantzun dio Cásedako Udalari, Heliosolar, SL merkataritza-sozietateak sustatutako instalazio fotovoltaikoen instalaziorako herri-lurrak desafektatzeari buruzko aldez aurreko kontsulta horri eta bere iritzia jakiteko eskariari dagokionez?**

Oker edo hutsik ezean, espedienteak kudeatzeko dugun sisteman ez da Kasedako Udalaren aurretiazko ezein kontsultarik jaso galderaren gaiari buruz.

**4.- Herri-lurren Atalaren arabera, "espediente honetan esku hartzen duten foru-erkidegoaren administrazioko gainontzeko unitateek bertan behera utzi beharko lituzkete kasuko prozedurak, harik eta ez den ebazten Zangoza I eta Zangoza II eguzki-plantek ukitzen dituzten lurzati horien titulartasunari eta eskubideei buruzko auzi nagusia, bai hitzarmen baten bidez, bai eskubideen utzarazpen administratiboaren bidez". Departamentuak kontuan hartu al du Herri-lurren Atalaren eskari hori?**

**5.- Eskari hori kontuan hartu ez bada, zergatik ez da kontuan hartu?**

Espedienteak jasota dagoen Lurraldearen Antolamenduaren Atalaren 2023 abuztuaren 8ko Ebazpen Proposamen Txostenetik ondorioztatzen denez, Herri-lurren Atalaren txostenean eskaera kontuan hartu zen (gogoeten atala 5.2), eta baztertu egin zen arrazoi honengatik: *Herri-lurren Atalak 2023/06/01ean emandako ezezko txostenaren harira, kontuan hartu behar dugu ez duela lurralde motako bateraezintasunik adierazten; aitzitik, herri titulartasuneko lurrek eskatutako jarduketa gauza dadin jarraitu beharreko izapideaz da mintzo, zeina hirigintza baimenaren aldiberekoa eta hartatik independentea baita.*

Hori guztia jakinarazten dizut, Nafarroako Parlamentuko Erregelamenduaren 215. artikuluan xedatutakoa betez. Horrez gain, datuak babesteko legedian ezarritakoarekin bat, Nafarroako Parlamentuko Erregelamenduaren 14. artikuluan jasotako xedeetarako soilik erabiltzen ahalko da emandako edukia, eta betebeharra egonen da Datu pertsonalak babesteari eta eskubide digitalak bermatzeari buruzko abenduaren 5eko 3/2018 Lege Organikoan ezarritakoari men egiteko.

Iruñean, 2024ko maiatzaren 21ean.

Lurralde Kohesiorako kontseilaria: Lurralde Kohesiorako kontseilaria: Óscar Chivite Cornago